Vruntlike grot und wes ik gudes vormach to voren gescreven to juwer beheiligkeit. Begere ik juwer leve und vruntschop to weten, dat ik hir ichtes welke van den juwen russtert hadde, wente hir tussen den riken und Russen buten dages stunt und was und haddet buten dages bleven, so hadde ik node sen, dat se jemant mit eren guderen ute den riken edder ute den steden gesterket hedde uppe desse dre rik und Wyborch, dat hir negest light, wente se Godes und der kerstenheit viigende sint, und dar upp hebbe ik dat gedan, alse hir vorscreven steit, und ju nicht to wedderwillen und to homode, und bidden ju vruntliken, dat gi mi dar nicht dar um vordenken. Vordermer kan ju Hinrik Stuve muntliken berichten, wen ik ju nu scriven kan. Vort mer, leven vrunde, so was Lubesch gut mede, dat ik wol mit eren und mit rechte beholden mochte hebben; dat hebbe ik umme juwer leve und vrunschop wellen over geven etc. umme mines schepe und gudes willen, dat dar in quam up guden loven, er dat orlich anstunt mit den riken und den steden; alsus lange hebben se dat min weder recht beholden, alse her Ghyse Rygherdes juwer erbarheit wol berichten kan. Hir umme bidde ik juwe lewe und vruntschop, dat gi willen scriven und se underwisen, den erbaren rat van Lubeke, dat se wolden sik noch bedenken, dat se mik dat mine wedder to der hand keren etc. Vortmer, leven vrunde, so danke ik juwer erbarcheit und vruntschop, dat gi mi mangchmol bewiset hebben, besundergen umme dat solt, dat gi Hinrik gunneden in der havene mi to kopende. Hir um wil ik umme juwer leve willen in sodanen mate edder groter gerne tegen juwer leve vorschulden. Gode almechtech siit bevolen to ewigen tiiden. Gescreven to Wyborch an sunte Byrgitten avende. Krystern Niclisson, ritter und hovetman up Wyborch. Adress: An den vorsichtigen und wisen heren und rat to Reval kome desse bref mit vlite.